PIIBLIKOHVIK
Tere tulemast taas Piiblikohviku saatesse!
Olen Pasi Turunen ja asendan veel kord Leif Nummelat.
Ärge muretsege! Leif naaseb peagi, midagi hullu pole juhtunud.
Vestlesime eelmises saates
teoloogi ja kirjaniku Mailis Janatuisega Hoosea raamatust,
eriti Hoosea ja ta prostituudist naise Gomeri armastusloost
ja kuidas see kirjeldab haruldast armastuse imet
meiegi ajastul.
Teeme väikese ülevaate eelnenust.
Kuidas sa Hoosea ja Gomeri armastusdraama kokku võtaksid?
Hoosea pidi Jumala käsul lõbunaisega abielluma
ja armus temasse tõeliselt.
Gomer sünnitas kolm last ja põgenes oma armukeste juurde.
Hoosea ostis ta suure rahaga tagasi nagu uuesti mõrsjaluna makstes.
Ta pani Gomeri otsekui karantiini: Oota mind, tulen sulle hiljem järele.
Ta lunastas omaenda naise,
nagu Kristus on lunastanud koguduse suure armastuse pärast.
Kirjutasid Hoosea ja Gomeri armastusloost
ühes oma 20st raamatust nimega "Naine ja tema mees -
Piibli lood armastusest ja kamraadlusest."
Jätkame täna Hoosea raamatu sõnumiga.
Piibel on selles suhtes põnev, et sealt leiab inimliku tasandi,
kus piiblitegelased kogevad argielu nagu kõik tänapäevagi inimesed.
Need kõnetavad meid. Mainisid eelmises saates,
et see on üks põhjuseid, miks sind piiblitegelaste lood huvitanud on.
Aga kui tegu on prohvetiga,
lisandub ka prohvetlik tasand, kus räägitakse terve rahvaga.
Ka Hoosea tegutses, kuna Jumal kõneles temaga
ning tahtis rääkida Iisraeli ja Jumala vahelisest suhtest.
Täna vestlemegi sellest
ja kuidas see puudutab olukorda, kus ehk Soomegi täna elab.
Räägi veidi taustaks sellest, mida räägib Hoosea raamat
põhjapoolse Iisraeli riigi poliitilisest ja usulisest olukorrast.
See toimub teatud ajaloolises situatsioonis.
Poliitilise olukorra suhtes
ennustab Hoosea oma rahvale kohutavat õnnetust.
Ta ennustab selgelt sundpagulust.
See oli 7. sajand eKr.
Vahel oli suurvõimuks Egiptus, vahel Assüüria.
Nüüd aga kogub Assüüria jõudu
ja sellega kaasneksid nagu mõtted mis tänagi: Kas ühineda NATOga?
Kas palume abi Egiptusest või Assüüriast?
Keegi ei mõtle: Palvetame ja palume Jumalalt abi.
Välispoliitikale pannakse suurt rõhku.
Hoosea ennustab,
et ebajumalakummardamise eest karistatakse iseseisvuse kaotusega.
Selline oli välispoliitiline seis.
Usulise olukorra sfääris
kritiseerib Hoosea karmilt ebajumalateenistust.
Kummardatakse kaht kuldvasikat ning ka Baali ja Astartet
pluss kõik seksiga seotud rituaalid,
mis inimeste mõtted vääradele teedele viivad.
Juba siis, 700 aastat enne Kristust, millest on nüüd möödas 2700 aastat,
oli ühiskond seksuaalküllastaja, nagu täna öeldakse.
Kas siin on mingi paralleel,
et taas kummardatakse ihulikke ihasid ja ebajumalaid?
Lugesin äsja riigi suurimat ajalehte,
kus öeldi suure pealkirjaga: Kõigil on õigus seksile.
Hoosea seda ei ütle.
Terve Piibel arvab, et seksile on õigus neil,
kes elavad monogaamses abielus oma abikaasaga.
See õigus on vaid mehel ja naisel koos.
On huvitav, et Hoosea raamatus räägitakse hooruse vaimust.
Hoorus ja viin viivad rahva mõistuse, ütleb Hoosea.
See vaim võib haarata terve rahva,
nii et kultuur, muusika, mood ja kõik keerleb seksi ümber.
See on peamine inimõigus.
Hoosea kodumaal see juba juhtus.
Toona nagu tänapäevalgi taheti pillerkaaritada.
Jah. Kui asi oleks piirdunud sellega, et abiellutakse seaduslikult,
ei saaks selline seksuaalelu inimese üle nii suurt haaret.
Aga kui käiakse igasugustes Baali templites,
kus harrastatakse kultusseksi
ja sama toimub ka roheliste puude all telkides,
ei suudeta seda enam peatada.
See haarab inimese kaasa. Nii oligi juhtunud.
Vaba seks sakraliseerus toona
ja tänagi tundub, et see on pühamast pühaks muutunud.
Selle kohta ei tohi midagi öelda.
Miks võrreldakse Hoosea raamatus
Issanda ja Tema rahva suhet abieluga?
Sest Piiblis on algusest lõpuni teema, et tegemist on lepinguga.
Jumala ja inimese leping on tähtsaim maailmas.
Abielu kirjeldab seda lepingut.
Issand on peig ja Iisrael või kogudus on mõrsja.
Seksuaalsuhet kirjeldatakse Vanas Testamendis sõnaga 'tundma':
Aadam tundis Eevat ja neile sündis lapsi.
Seksuaalelu abielus on antud selleks,
et inimesed tunneksid teineteist võimalikult hästi.
Issanda suhe oma rahvaga on tundmise ja armastamise suhe.
Nagu eelminegi kord ütlesin,
püüab Issand selle lepingu kaudu puust ette ja punaseks teha,
kui halva tunde jätab truudusetus. Ebajumalateenistus on truudusetus.
Ebajumalateenistus ei puudutanud vaid tavakodanikke.
Hoosea raamatus selgus,
et Iisraeli preestridki olid langenud ebajumalateenistusse ja hoorusse.
Mis oli toona preestrite suurim patt?
Kuningriigi jagunemise ajal ei tahtnud esimene kuningas Jerobeam,
et õiged Aaroni soost preestrid nende juures käiksid
või tema rahvas templis käiksid ja õiged preestrid ohvreid tooksid.
Ta hakkas ise preestreid pühitsema. Kõik võisid preestriks saada.
Need preestrid olid võimatud.
Hoosea raamatu järgi neile meeldis, kui inimesed pattu tegid,
sest siis said nad patuohvrit ja palka.
Öeldakse, et hooruse vaim tuleb sellest,
et ei tunta Issandat ja preestrid pole õpetanud Issandat tundma.
Nende preestrid ei tundnud ega hoolinud Jumala Sõnast.
Nad julgustasid rahvast patule.
Olen mõelnud, et kui loobutakse Jumala Sõnast,
muutub mis tahes riigi preesterkond tahtmatagi selliseks.
Kui päevaleht ütleb, et kõigil on õigus seksile
ja preestrid seda järgi kordavad, on Issandast loobutud.
Kuidas on võimalik preester olla, kui Issandat ei tunta?
Nagu Hoosea ajal juhtus?
See oli neile ilmselt lihtsalt amet, mille eest taheti palka saada.
Võimalik, et arvati end midagi head ära tegevat.
Hoosea raamat ütleb selgelt, et on preestreid, kes ei tunne Jumalat.
Tekib seegi küsimus, et siis ei saa loota üksnes sellele,
et keegi näib väliselt mingit ametit pidavat,
nagu näiteks toona preestriametit.
Ei. Pauluski ütles,
et kõik kõne tuleb koguduses Jumala Sõnaga läbi katsuda.
Ameti poolest ei tasu enam uskuda ei preestreid, piiskoppe ega kedagi,
enne kui nende sõnu pole Jumala Sõnaga kõrvutatud.
Hoosea raamatut lugedes jääb mulje,
et hooruse ja ebajumalateenistuse probleem polnud mingi kõrvalnäht.
See oli haaranud terve rahva. Kuidas see saab juhtuda?
Arvan, et sellel on kaks põhjust.
Vaba seks oli muudetud niivõrd kättesaadavaks nagu tänagi,
nagu porno internetis. - Siis polnud veel internettigi.
Ei olnud, kuid igal pool olid templihoorad.
Teiseks oli õpetuse puudumine. Need kaks olid peamised põhjused.
Asi polnud ainult seksis. Siin loetletakse muudki.
4. peatüki esimesed salmid:
"Kuulge Issanda sõna, Iisraeli lapsed ...
maal ei ole tõsidust, armastust ega ka mitte Jumala tundmist!
Sajatatakse ja valetatakse, tapetakse ja varastatakse,
rikutakse abielu ja murtakse sisse ning veresüü järgneb veresüüle."
Nagu tänapäevalgi.
Nagu loeks Õhtulehest. - Jah.
Issand ütleb, mis tagajärjed sellel on. Sundpagulus pole veel kõik.
See algab segadusega looduses.
Vihma ei saja ja maa muutub kõrbeks. Kõik maa elanikud kiratsevad,
metsloomad ja linnud surevad, kalad meres kaovad.
Kas see pole mitte maa saastumine,
kuna Läänes teenitakse ebajumalaid?
Siin on põnev seos
isegi keskkonna hävinemise ja inimese moraalsete valikute vahel.
Kas tahetakse Issandat järgida või ei?
Kui rahvas teeb rahast ebajumala, sureb ka loodus.
Mainisid, et toona polnud veel internetti,
kuid täna on kõik, mille eest Hoosea hoiatab,
ühe-kahe hiirekliki kaugusel.
Kuidas võib see sinu meelest Soome ühiskonda mõjutada?
Millises olukorras meie elame?
Jeesus ütles nagu Hooseagi:
Kui ülekohus võtab võimust, jahtub paljude armastus.
Ülekohus või seadusetus tähendab Kümne käsu hülgamist.
Kümme käsku on otsekui kaitsetara armastuse ümber,
mis kaitseb mehe ja naise ja pere armastust ja ühiskonna hoolt.
Kui kümme käsku ära võetakse, variseb tara kokku.
Kui kõik saavad vabalt "armastada", jahtub paljude armastus.
Lapsed ei saa lapsepõlves armastust, mida vajavad,
ega saa ka naised ja mehed, kui pidevalt petetakse ja hüljatakse.
Kui hakatakse rääkima vabaarmastusest,
siis armastus jaheneb ja väheneb maailmas.
Otsitakse vabadust,
kuid Jumala elu kaitsvatest käskudest vabanedes märgatakse,
et ollakse teiste asjade orjad ja hävitavate jõudude võimuses.
Pere ja loodus kannatavad ja lõpuks kaob iseseisvus.
Hoosea maalitud sõnum on tõsine meiegi jaoks tänapäeval.
Kui on tegu prohvetiraamatuga,
siis prohvet Hooseas võib näha teatud paralleele Jeesusega. Kuidas?
Esiteks nimi. Hoosea on Vanas Testamendis umbes sama nimi
mis Jeesus Uues Testamendis.
Teiseks -
kui Hoosea meenutab oma rahva ajalugu, ütleb ta:
"Kui Iisrael oli noor, siis ma armastasin teda
ja ma kutsusin oma poja Egiptusest." Kes seda Uues Testamendis tsiteerib?
Kui Jeesus 1-2-aastase poisina ema-isaga Egiptusest tagasi tuleb,
ütleb Matteus: "Et läheks täide,
mis Issand on rääkinud prohveti suu kaudu:
'Ma olen kutsunud oma Poja Egiptusest.'"
See tähendab, et kui Hooseas räägitakse Lo-Ammist,
mis tähendab 'mitte minu poeg',
võtab Jeesus Iisraeli koha
ja elab uuesti Iisraeli elu nii nagu oleks tulnud elada ja armastada.
Ta kirjutab selle loo ümber.
Ja Iisraeli rahvas on otsekui hülgaja Gomer.
Täpselt. Nagu ka Soome rahvas ja kui aus olla, siis ka sina ja mina.
Me pole elanud nii nagu Jumal käsib.
Siin on ennustatud isegi Jeesuse surnuist tõusmine 3. päeval.
Seal on öeldud, et kolmandal päeval ma äratan teid üles.
Paulus tsiteerib seda hiljem ülestõusmisest rääkides.
Nii et seegi on siin ennustatud.
Hoosea raamat on seega väga Kristuse-keskne raamat.
Jah. Ja sellise armastusega, millega Hoosea oma naist armastas,
armastab meid ka Jeesus.
Siis näeme, kui palju Ta meid armastas,
kui risti vaatame.
Gomer mõistis, kui palju Hoosea teda armastas,
kui Hoosea teda uuesti lunastama tuli
ja maksis kõik oma säästud ja raha oma truuduseta naise eest.
Mõistame, kui palju Jeesus meid armastab,
kui näeme, mida Ta oli valmis meie eest maksma.
Oma kalli vere ning süütu kannatamise ja surma.
Sellega maksti meie eest lunahind, et võiksime olla Jumala lapsed
ja meile poleks vaja öelda Lo-Ruhama, mittearmastatud,
ja Lo-Ammi, mitte-mu-poeg.
Tahtsingi küsida,
et kuidas kohandada Hoosea laste nimesid meie või Jeesuse puhul?
Eriskummalised nimed lastele!
Kui Hoosea saab Issandalt käsu lastele sellised nimed panna,
saab ta õnneks kohe ka ennustuse,
et tuleb aeg, kus 'lo' võetakse nime eest ära.
Lo-Ruhamast saab Armastatu
ja Lo-Ammist saab Minu Poeg.
Oleme teinud Jeesusega sellise vahetuskauba.
Kui Jeesus rippus ristil ja hüüdis: Mu Jumal, miks sa mind maha jätsid,
tähendab see, et Ta kaotas armastatud poja õigused.
Samas hankis Ta need meile ja võime vahetuskaupa teha.
Võime Gomeri sarnaste patustena öelda, et olen siiski Jumala laps.
Olen siiski Jumala armastatu.
See on ilmselt sama sõnum, mida Iisrael vajas,
ja mida Soome rahvas vajab Jeesusest, kes meid päästma tuli.
Jah. Seda on tõesti vaja. Siin on üks raske seik -
oma vajadust selle sõnumi järele ei tea see, kes on tara lammutanud.
Kui Kümme käsku on maha kistud ja miski pole enam patt,
milleks siis Jeesuse halastust vaja on?
Kas võib tekkida sama olukord nagu Gomerilgi,
kes lahkus mehe juurest, mõeldes, et sai vabaks,
kuid sattus lõpuks lausa orjusse?
Inimene peab raskusi kogema,
enne kui mõistab, et vajab lunamaksu.
Jah. See ootas Iisraeligi.
Ta sattus Assüüriasse orjusse,
kaotas oma ilusa maa, kuninga,
oma preestrid, valepreestrid ja kõik.
See oli nii traagiline. Sealt Iisraeli kümme hõimu enam ei naasnudki.
Nende kohta tahan veel midagi öelda,
aga enne arvan, et Soometki võib sarnane olukord oodata.
Tuleb mõni kohutav katastroof,
enne kui rahvas mõistab Issandat appi hüüdma hakata
ja armu paluda. Kui ikka mõistavad.
Hooseagi kirjutab, et oma ahistuses otsivad nad uuesti Jumalat.
Tuleb loota, et seda ei juhtuks,
aga teatud maailma paikades on kristlik kirik täiesti hävinenud.
Põhja-Aafrikas näiteks.
Ma ei tea Soome saatust,
kuid palvetan, et kui Issand meile viletsusi saadab,
oleks rohkesti neid, kes siis mõistaksid, kust abi tuleb.
Mainisid kümmet hõimu, kes põhjapoolsesse Iisraeli riiki kuulusid
ja sattusid siia-sinna hajuvil elama. Mis sa nende kohta öelda tahtsid?
Hoosea raamatus ennustatakse, nagu mujalgi,
et Iisrael pääseb ja naaseb, ühineb Juudaga
ja Taavet on neile kuningaks.
Seda seal ennustatakse. Millal see teostub või on teostunud?
Kümne hõimu naasmise kohta Iisraeli on mitmeid teooriaid.
Mina olen leidnud ühe seletuse,
mida see võiks tähendada ja minuga võib mitte nõustuda.
Kirjutan hetkel raamatut "Kümme reisib Mongooliasse".
Kirjutan seal veidi Mongoolia kiriku ajaloost.
Sinna tulid esimesed misjonärid juba 7. sajandil pärast Kristust.
400 aastat Soomest varem.
Nad olid nestoriaani mungad.
Eksisteeris Ida Nestoriaani Kirik, millest meie ajalugu midagi ei räägi,
kuid see oli üsna võimas.
Ja pärast 800. aastat oli Damaskusest idas rohkem kristlasi kui läänes.
Nad läksid Hiina ja mujale. Leidsin ühest dokumendist,
et nestoriaani munkade sõnul oli neil palju Iisraeli esivanemaid.
Nad võivad olla kümne hõimu järeltulijad.
See tähendaks, et kui evangeelium jõudis Pärsiasse -
Iraaki ja Iraani,
kui hakati Jeesust kuulutama, hakkasid kümme hõimu Teda uskuma
ja nii said neist uue Iisraeli liikmed.
Nende peaks on Taaveti poeg Jeesus.
See võib tähendada sedagi. - Huvitav.
Tean üksnes Tšingis-khaani.
Kas temagi sugulaste seas oli kristlasi? - Oli. Tema minia.
Tema ajal pöördus Mongoolias terve karaiidi hõim kristlusse
ja mongolid võtsid nende seast endale naisi.
See on huvitav taustainfo,
mis valgustab Iisraeli kümne hõimu ajalugu.
Naaseme veel lõpuminutiteks Hoosea raamatusse.
Milline lõpp ootab Iisraeli ja Issanda armastuslugu
Hoosea raamatu järgi? Mis saab?
See jääb lahtiseks nagu Hoosea ja Gomeri lugu,
kui Hoosea pani naise karantiini ja palus end oodata.
Kui ta on näidanud, kui palju ta oma naist armastab,
jääb lugeja lootma, et abielu paraneb.
Samamoodi saatis Issand Iisraeli karantiini ehk Assurisse.
Äsjakõneldu on üks võimalikke lõpplahendusi Iisraeli-Issanda suhtele:
nad naasevad Issanda juurde kristlastena.
Aga ma ei julge kindlalt väita, mida tähendab praktikas see,
et pääseb terve Iisrael. Saame näha.
Alternatiivseid teooriaid võib saata Leif Nummelale.
Teame, et Hoosea elas veel mõnda aega pärast Iisraeli pagulust.
Milline võis olla tema vanaduspõli
nii pärast enda kui tema rahva elukäänakuid?
Ta elas terve paguluseaja üle.
Esimeses salmis näeb, milliste kuningate ajal ta tegutses.
Ta pidi nägema, kuidas Assuri sõdurid tema rahva ära viisid.
Ta nägi oma ennustuse teostumist.
Kas tema kõrval olid naine ja kolm last?
Kas ta sai jääda Iisraeli või läks ta samuti pagulusse,
me ei tea.
Huvitav.
Hoosea raamatu viimases peatükis on üks võrratu väljend:
"Sinu juures leiab ka vaeslaps halastust."
Mida see sinu meelest tähendab?
Milline vaeslaps millise halastuse?
See räägib ajast, kui Iisrael on näinud,
et ei Assurist ega hobustest või Egiptusest tule mingit abi
ja hakkab Issanda poole palvetama.
Sellele järgnebki: "Sinu juures leiab ka vaeslaps halastust."
Arvan, et inimelu eesmärk
on mingil hetkel öelda: ebajumalad pole mind aidanud -
mõni inimene või asi või raha, maine, amet -
kõik on mind reetnud.
"Mulle piisab Sinust, Jeesus. Sinus leiab vaeslaps halastuse."
Kui mul poleks vanemaid ega kellegi tuge,
aga mul on Jeesus, on mul eluks ja surmaks piisavalt.
See jätkub: "Mina parandan nende taganemise,
ma armastan neid oma heast tahtest, mu viha pöördub nendelt ära."
Selline on Jumala armastus.
- See on ülimalt lohutav lõpp sellise sõnumiga raamatule.
Kas oled märganud, et Jeesuski tsiteeris Hoosea raamatut.
Viitas vist jah sellele kuskil. Kus?
Siis kui variserid kritiseerisid teda patustega söömise pärast.
Ta ütles: Minge lugege pühakirjast, mida tähendab
"Ma tahan halastust, mitte ohvrit".
'Halastus' on 'chesed', mida kasutatakse ka armastuse puhul.
Imeline, õige, jumalik armastus.
Seda armastust pakutakse meile endiselt Jeesuses Kristuses.
Aitäh, Mailis Janatuinen,
et rääkisid meile Hoosea raamatu kaunist, haaravast sõnumist.
Oli rõõm sinuga vestelda ja tutvuda. - Aitäh. Samad sõnad.
Aitäh vaatamast, kallid sõbrad!
Piibli suurtes armastuslugudes on sõnum suurest Lunastajast,
kelle kätte tahame usaldada ka kõiki teid.
Aitäh vaatamast! Järgmine kord on Leif Nummela taas kohal.
Televisioonitöö on koostöö.
Kui minul on stuudios külaline,
on kaamerate taga ja mujal veel mitmeid teisi tegelasi.
Seda tööd ei saa teha ilma teisteta ega ka sinu abita.
Võid toetada TV7 Eesti tööd,
helistades annetustelefonil 900 1777.
Kõne hind on 7 eurot.
Lisainfo: www.tv7.ee
Piiblikohviku saadet saad toetada
ekraanilolevate pangakanalite kaudu.
Õnnistust sinu ellu!
Tõlge: Monika Jaaguri